CELEX: 32020D1010
Language: hu
Date: 2020-07-02 00:00:00
Title: A Politikai és Biztonsági Bizottság (KKBP) 2020/1010 határozata (2020. július 2.) az Európai Unió bosznia-hercegovinai katonai műveletéhez EU műveleti parancsnok kinevezéséről és a (KKBP) 2019/264 határozat hatályon kívül helyezéséről (BiH/29/2020)

13.7.2020   
               
               
                  HU
               
               
                  Az Európai Unió Hivatalos Lapja
               
               
                  L 224/7
               
            
         A POLITIKAI ÉS BIZTONSÁGI BIZOTTSÁG (KKBP) 2020/1010 HATÁROZATA
         (2020. július 2.)
         az Európai Unió bosznia-hercegovinai katonai műveletéhez EU műveleti parancsnok kinevezéséről és a (KKBP) 2019/264 határozat hatályon kívül helyezéséről (BiH/29/2020)
         A POLITIKAI ÉS BIZTONSÁGI BIZOTTSÁG,
         tekintettel az Európai Unióról szóló szerződésre és különösen annak 38. cikke harmadik bekezdésére,
         tekintettel az EU bosznia és hercegovinai katonai műveletéről szóló, 2004. július 12-i 2004/570/KKBP tanácsi együttes fellépésre (1) és különösen annak 6. cikkére,
         mivel:
         
                     (1)
                  
                  
                     A 2004/570/KKBP együttes fellépés 6. cikkének (1) bekezdése értelmében a Tanács felhatalmazta a Politikai és Biztonsági Bizottságot (PBB), hogy hozza meg a vonatkozó határozatokat az EU műveleti parancsnok kinevezéséről.
                  
               
                     (2)
                  
                  
                     A PBB 2018. október 8-án elvi határozatot hozott arról, hogy 2019. március 29-i hatállyal a Szövetséges Erők Európai Főparancsnokságának (SHAPE) helyettes vezérkari főnökét kell kinevezni EU műveleti parancsnokká, amennyiben a NATO megerősíti, hogy a helyettes vezérkari főnök rendelkezésre áll a pozíció betöltésére.
                  
               
                     (3)
                  
                  
                     Az Észak-atlanti Tanács 2018. december 7-én megerősítette, hogy a SHAPE helyettes vezérkari főnöke rendelkezésre áll, hogy a „Berlin plusz” megállapodások értelmében 2019. március 29-től betöltse az EU műveleti parancsnok pozícióját.
                  
               
                     (4)
                  
                  
                     A PBB 2019. február 7-én elfogadta a (KKBP) 2019/264 határozatot (2), amellyel 2019. március 29-i hatállyal a SHAPE helyettes vezérkari főnökét, Olivier RITTIMANN altábornagyot nevezte ki az Európai Unió bosznia-hercegovinai katonai műveletéhez EU műveleti parancsnokká.
                  
               
                     (5)
                  
                  
                     A NATO 2020. május 15-én úgy határozott, hogy Olivier RITTIMANN altábornagy helyére 2020. július 18-i hatállyal Brice HOUDET vezérőrnagyot nevezi ki a SHAPE helyettes vezérkari főnökének. Brice HOUDET vezérőrnagynak az említett időponttól az Európai Unió bosznia-hercegovinai katonai műveletének EU műveleti parancsnokaként is fel kell váltania Olivier RITTIMANN altábornagyot.
                  
               
                     (6)
                  
                  
                     Az Európai Unió Katonai Bizottsága 2020. május 26-án megállapodott arról, hogy 2020. július 18-i hatállyal Brice HOUDET vezérőrnagy kinevezését ajánlja az Európai Unió bosznia-hercegovinai katonai műveletének EU műveleti parancsnokává.
                  
               
                     (7)
                  
                  
                     A (KKBP) 2019/264 határozatot ezért hatályon kívül kell helyezni.
                  
               
                     (8)
                  
                  
                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában.
                  
               
                     (9)
                  
                  
                     Az Európai Tanács a 2002. december 12–13-i koppenhágai ülésén nyilatkozatot fogadott el, amelyben kijelentette, hogy a „Berlin plusz” megállapodások és azok végrehajtása kizárólag az Unió azon tagállamaira fognak vonatkozni, amelyek egyben vagy NATO-tagállamok is, vagy a „Partnerség a Békéért” részes felei, és amelyek következésképpen a NATO-val kétoldalú biztonsági megállapodásokat kötöttek,
                  
               ELFOGADTA EZT A HATÁROZATOT:
         
            1. cikk
            A Politikai és Biztonsági Bizottság 2020. július 18-i hatállyal Olivier RITTIMANN altábornagy utódjaként Brice HOUDET vezérőrnagyot, a Szövetséges Erők Európai Főparancsnokságának (SHAPE) helyettes vezérkari főnökét nevezi ki EU műveleti parancsnokká az Európai Unió bosznia-hercegovinai katonai műveletéhez.
         
         
            2. cikk
            A (KKBP) 2019/264 határozat hatályát veszti.
         
         
            3. cikk
            Ez a határozat 2020. július 18-án lép hatályba.
         
         
            Kelt Brüsszelben, 2020. július 2-án.
            
               
                  a Politikai és Biztonsági Bizottság részéről
               
               
                  az elnök
               
               S. FROM-EMMESBERGER
            
         
         
            (1)  HL L 252., 2004.7.28., 10. o.
         
         
            (2)  A Politikai és Biztonsági Bizottság (KKBP) 2019/264 határozata (2019. február 7.) az Európai Unió bosznia-hercegovinai katonai műveletéhez EU műveleti parancsnok kinevezéséről és a (KKBP) 2017/464 határozat hatályon kívül helyezéséről (BiH/27/2019) (HL L 44., 2019.2.15., 12. o.).